Άγνωστος στο Βόλο έδεσε στο σώμα σκύλου πέτρες και τον πέταξε στη θάλασσα με αποτέλεσμα να πνιγεί.



Το περιστατικό σημειώθηκε στο Βόλο όταν άγνωστος δράστης έδεσε με σχοινί πέτρες πλακόστρωσης πεζοδρομίων στο σώμα του σκύλου και στη συνέχεια τον έριξε στη θάλασσα στον Άναυρο, με αποτέλεσμα το ζώο να πνιγεί.



Σύμφωνα με το magnesianews.gr, το πρωί της Κυριακής, μία γυναίκα τηλεφώνησε στο Λιμεναρχείο της περιοχής καταγγέλλοντας ότι στην περιοχή του Αναύρου, σε απόσταση 30-40 μ. από την ακτή, εντόπισε έναν σκύλο που είχε δεμένα τα πίσω πόδια και το κορμό του με σχοινί, ενώ στο σώμα ήταν δεμένες δύο πέτρες πλακόστρωσης. Το ζώο είχε πνιγεί και η γυναίκα με τη βοήθεια φουσκωτού σκάφους το τράβηξε στην ακτή.



Επί τόπου έσπευσαν δυνάμεις του λιμενικού όπου διαπίστωσαν ότι το ζώο δεν έφερε άλλα εξωτερικά σημάδια βασανισμού. Για το περιστατικό ενημερώθηκε ο Δήμος Βόλου ώστε να εξεταστεί αν το ζώο έφερε τσιπ, ενώ η Υπηρεσία Καθαριότητας ανέλαβε την υγειονομική του ταφή.



Για το περιστατικό το Λιμεναρχείο Βόλου διενεργεί έρευνα αναζητώντας τον δράστη για παράβαση του νόμου περί ζώων.

Με πληροφορίες από magnesianews